กก.แมกซ์เปิดตัวซื้อไดเมท5%
มองธุรกิจสีปีนี้เทิร์นอะราวด์ลงทุนคุ้มถือยาวเล็งซื้อเพิ่ม
17 ก.พ. 2555

มองธุรกิจสีปีนี้เทิร์นอะราวด์ลงทุนคุ้มถือยาวเล็งซื้อเพิ่ม
เปิดตัวรายใหญ่ “สฤษดิ์ วนะเกียรติกุล” กรรมการ แมกซ์ เมทัลฯ ซื้อหุ้นไดเมท 5% 
นายสฤษดิ์ วนะเกียรติกุล นักลงทุนรายใหญ่ รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แบบการได้มาหรือจำหน่ายหลักทรัพย์ (2462) ของบริษัท ไดเมท (สยาม) หรือ DIMET ซึ่งเป็นการได้มาเมื่อวันที่ 13 ก.พ. 2555 ผ่านบริษัทหลักทรัพย์ เคที ซีมิโก้ 
สำหรับจำนวนหุ้นที่ได้มาเพิ่ม 1 ล้านหุ้น คิดเป็น 0.55% ของหุ้นที่จำหน่ายแล้วทั้งหมดของบริษัท เมื่อรวมกับหุ้นเดิมที่ถืออยู่ 8.18 ล้านหุ้น หรือ 4.54% ส่งผลให้จำนวนหุ้นเพิ่มขึ้นเป็น 9.18 ล้านหุ้น คิดเป็น 5.1% ราคาสูงสุดที่ได้มาก่อนหน้า 90 วัน อยู่ที่ 1.50 บาท 
นายสฤษดิ์ กล่าวว่า เข้าไปซื้อหุ้น DIMET เป็นการซื้อลงทุนระยะยาว เนื่องจากเห็นศักยภาพการฟื้นตัวของธุรกิจ (เทิร์นอะราวด์) ได้ จากภาวะอุตสาหกรรมการใช้สีที่เพิ่มขึ้นจากการซ่อมแซมที่อยู่อาศัยหลังวิกฤตการณ์น้ำท่วมครั้งใหญ่ปีที่ผ่านมา 2554 
นายสฤษดิ์ กล่าวว่า นอกจากการเทิร์นอะราวด์ของธุรกิจแล้ว ก่อนตัดสินใจลงทุนหุ้นตัวนี้ได้เข้าไปดูสภาพโรงงานและการบริหารงาน จึงตัดสินใจลงทุน 
“ผมประทับใจโรงงานที่มีสภาพใหม่ การบริหารงานดี เป็นบริษัทที่มีธรรมาภิบาลที่ดี เมื่อถึงโอกาสการเทิร์นอะราวด์ คิดว่าผู้บริหารจะทำได้ดี” นายสฤษดิ์ กล่าว 
สำหรับการถือหุ้น DIMET เบื้องต้น 5% จะเพิ่มหรือไม่ ขึ้นอยู่กับราคาหุ้นและภาวะตลาดเป็นตัวกำหนด แต่คิดว่าราคาหุ้นปัจจุบันเหมาะสมสะท้อนปัจจัยพื้นฐานบริษัท 
“การซื้อหุ้นของผม เป็นการลงทุนระยะยาว ไม่ได้ซื้อมาขายไปเร็วๆ เพราะผมไม่มีเวลามาดูหุ้น คิดว่าลงทุนหุ้น DIMET แล้วคุ้มค่า เป็นการลงทุนปกติไม่ได้คิดไปไกลกว่านี้ ส่วนราคาหุ้นที่ปรับตัวขึ้นมาไม่รู้สาเหตุ” นายสฤษดิ์ กล่าว
นอกจากเป็นนักลงทุนแล้วยังทำธุรกิจอสังหาริมทรัพย์ ส่วนตัวที่ผ่านมาได้ร่วมทุนกับบริษัท นิสสัน อสังหาริมทรัพย์ของญี่ปุ่น ตั้งบริษัท ไทยนิสสัน รินไค มาร์ค ทำโครงการอสังหาริมทรัพย์ในซอยสุขุมวิท 39 เมื่อ 34 ปีก่อน
นอกจากนี้ นายสฤษดิ์ยังเป็นกรรมการบริษัท แมกซ์ เมทัล คอร์ปอเรชั่น (MAX) ซึ่งนายสฤษดิ์ กล่าวว่า ไม่ได้ถือหุ้นใน MAX จึงไม่มีส่วนเกี่ยวข้องกับการลงทุนหุ้น DIMET
สำหรับหุ้น DIMET ปิด 1.68 บาท ไม่เปลี่ยนแปลงจากวันก่อน